Jytte Andersen (S), 1997-12-12:
SF er kommet i godt selskab, eller også er det omvendt, med Fremskridtspartiet, og de to partier har stillet et beslutningsforslag om at give modtagere af overgangsydelse mulighed for også at udøve selvstændig virksomhed i samme omfang, som man har, når man er på efterløn.
Forslaget handler også om, at det skal ske med tilbagevirkende kraft helt tilbage fra den 1. januar 1995.
Forslaget bygger på den forudsætning, at der skal være en parallelitet mellem reglerne for efterløn og reglerne for overgangsydelse.
Jeg må sige, at jeg ikke nødvendigvis synes, der skal være den parallelitet.
Når vi taler om efterlønsordningen, taler vi om en tilbagetrækningsordning for personer over 60 år, som forlader arbejdsmarkedet, og som har mulighed for at arbejde i et meget begrænset omfang, nemlig i 200 timer om året.
Den situation er man ikke i, når man er på overgangsydelse.
Personer på overgangsydelse er i den
situation, at de må arbejde så meget, de vil, med lønarbejde, uden at de behøver at udtræde af ordningen.
Oven i købet er der i overgangsydelsesloven et fribeløb på 28.400 kr., og det betyder, at der først skal ske et fradrag ved indtjening, hvis man tjener mere end 28.400 kr.
Jeg vil godt lige oplyse forslagsstillerne om, hvordan reglerne for udøvelse af selvstændig virksomhed i efterlønsordningen fungerer, for det er sådan set den, har jeg forstået, som man gerne vil have ind i overgangsydelsesordningen.
Her er det sådan, at for at kunne udøve selvstændig virksomhed i efterlønsperioden skal man have en tilladelse fra Direktoratet for Arbejdsløshedsforsikringen, der så skal vurdere, om virksomheden kan holdes inden for de 200 timer.
Jeg vil også godt oplyse Folketinget om, at der gives meget få tilladelser, hvilket hænger sammen med, at kravet om, at det på forhånd skal kunne godtgøres, at virksomheden kan holdes inden for 200 timer på årsplan, muligvis kan være svært at opfylde.
At indføre muligheden med tilbagevirkende kraft, vil jeg godt sige, har efter min mening ikke noget formål, og det vil have nogle fuldstændig uoverstigelige og uoverskuelige konsekvenser rent administrativt.
Jeg tænker f.eks. på de problemer, vi vil have med at finde personer, der eventuelt ville kunne have fået en tilladelse, og de konsekvenser, det ville få eventuelt at skulle genoprette retten til overgangsydelse og også efterløn.
Der er måske tale om personer, der har fundet arbejde eller modtager kontanthjælp eller på anden måde har indrettet sig efter situationen.
Men jeg er enig med forslagsstillerne i, at det kan forekomme, at der er meget voldsomme konsekvenser, når man overtræder loven.
Der er meget voldsomme konsekvenser, når man overtræder regelsættet om overgangsydelsesordningen, altså hvis man skulle have udøvet selvstændig virksomhed, men Folketinget har altså truffet beslutning om, at reglerne for en overtrædelse af lovgivningen skal have voldsomme konsekvenser.
Det siger jeg sådan set også for at illustrere, at der er nogle konsekvenser for personer, hvad enten det nu er folk, der har udøvet selvstændig virksomhed, eller folk, der har lønmodtagerarbejde, som ligger ud over regelsættet.
Her har jeg da i hvert fald den opfattelse, at når jeg kigger til højre side i salen, er partierne i den side af salen normalt meget optaget af, at regler næsten ikke kan være stramme nok, og man må sige, at hvis man nu skal åbne for en bredere tolkning af muligheden for selvstændig virksomhed, er det jo ikke just noget, der bidrager til en forenkling af dagpengesystemet.
Det er utrolig svært at vurdere, om en selvstændig virksomhed kan holdes inden for et bestemt antal timer, så forslaget vil altså under alle omstændigheder stille os over for en lang række administrative problemer, som lige nu ser rimelig uoverskuelige ud.
Jeg synes også, man må holde sig for øje, at det er to forskellige målgrupper, der er tale om her.
Tager man målgruppen for overgangsydelsespersoner, er det personer, der frivilligt er gået ind i en ordning, og som også frivilligt er i stand til at gå tilbage til dagpengesystemet og altså er i en situation, hvor de i dagpengesystemet kan tjene beløb ved siden af dagpengene, selvfølgelig imod modregning, så der er altså nogle muligheder inden for det gældende regelsæt. Man skal måske også lige have for øje, at gruppen af overgangsydelsespersoner er en gruppe, der bliver mindre og mindre, al den stund at vi har bremset op for tilgangen til overgangsydelsen. Med disse bemærkninger vil jeg godt illustrere, at vi i regeringen ikke kan støtte forslaget, og jeg vil af de grunde, som jeg også har nævnt før, specielt advare imod dette at lovgive med tilbagevirkende kraft.